Κανονισμός (ΕΚ) αριθ. 1031/2002 του Συμβουλίου

της 13ης Ιουνίου 2002

για τη θέσπιση πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 και εξής,

την πρόταση της Επιτροπής,

Εκτιμώντας τα ακόλουθα:

(1) Οι Ηνωμένες Πολιτείες της Αμερικής (ΗΠΑ) επέβαλαν, με έναρξη ισχύος την 20ή Μαρτίου 2002, μέτρο διασφάλισης υπό μορφή αυξήσεων των δασμών ή δασμολογικών ποσοστώσεων στις εισαγωγές προϊόντων χάλυβα καταγωγής, μεταξύ άλλων, της Ευρωπαϊκής Κοινότητας.

(2) Το μέτρο αυτό προξενεί σημαντική ζημία στους σχετικούς κοινοτικούς παραγωγούς και διαταράσσει την ισορροπία των παραχωρήσεων και υποχρεώσεων που απορρέουν από τη συμφωνία του ΠΟΕ. Το μέτρο θα περιορίσει σημαντικά τις κοινοτικές εξαγωγές των εν λόγω προϊόντων χάλυβα προς τις (ΗΠΑ) αξίας τουλάχιστον 2407 εκατομμυρίων ευρώ ετησίως.

(3) Οι διαβουλεύσεις που έγιναν μεταξύ των (ΗΠΑ) και της Κοινότητας, όπως προβλέπεται στη συμφωνία του ΠΟΕ, δεν κατέληξαν σε καμία ικανοποιητική λύση.

(4) Η συμφωνία του ΠΟΕ δίνει σε κάθε κράτος μέλος-εξαγωγέα που πλήττεται από το μέτρο το δικαίωμα να αναστείλει την εφαρμογή των παραχωρήσεων και άλλων υποχρεώσεων που είναι ουσιαστικά ισοδύναμες, εκτός εάν υπάρχει αντίρρηση εκ μέρους του συμβουλίου εμπορευματικών συναλλαγών του ΠΟΕ.

(5) Η επιβολή πρόσθετων δασμών ύψους 100 %, 30 %, 15 %, 13 % και 8 % σε επιλεγέντα προϊόντα καταγωγής (ΗΠΑ) που εισάγονται κάθε χρόνο στην Κοινότητα αντιστοιχεί στην αναστολή μιας ουσιαστικά ισοδύναμης εμπορικής παραχώρησης, δεδομένου ότι οι εισπραττόμενοι δασμοί δεν υπερβαίνουν το ποσό των δασμών που πρέπει να εισπραχθούν από τις κοινοτικές εξαγωγές των προϊόντων που καλύπτονται από το μέτρο διασφάλισης των ΗΠΑ, δηλαδή 626 εκατομμύρια ευρώ ετησίως.

(6) Η αναστολή ισοδύναμων ουσιαστικά παραχωρήσεων πρέπει να εφαρμόζεται κατά προτεραιότητα στον τομέα του χάλυβα και, εφόσον χρειάζεται, σε άλλους τομείς. Ιδιαίτερα τα βιομηχανικά προϊόντα καταγωγής ΗΠΑ που έχουν επιλεγεί είναι εκείνα από τα οποία δεν εξαρτάται σημαντικά η Κοινότητα όσον αφορά τον ανεφοδιασμό της, αλλά που θα μπορούσαν να έχουν για τις εξαγωγές των ΗΠΑ προς την Κοινότητα επιπτώσεις ουσιαστικά ισοδύναμες με αυτές του μέτρου διασφάλισης που επέβαλαν οι ΗΠΑ στις εξαγωγές της Κοινότητας.

(7) Για κάποια προϊόντα που καθορίζονται ως "ορισμένα πλατυσμένα προϊόντα χάλυβα", το μέτρο διασφάλισης που υιοθετήθηκε από τις ΗΠΑ δεν έχει ληφθεί ως αποτέλεσμα μιας αύξησης των εισαγωγών σε απόλυτους όρους.

(8) Όπως επιτρέπει η συμφωνία του ΠΟΕ, ένα τμήμα των κοινοτικών παραχωρήσεων που αντιστοιχεί στο μέτρο διασφάλισης που δεν έχει ληφθεί ως αποτέλεσμα μιας αύξησης των εισαγωγών σε απόλυτους όρους και αντιπροσωπεύει εφαρμοστέους δασμούς ύψους 379 εκατομμυρίων ευρώ πρέπει να υπαχθεί σε πρόσθετο δασμό από τις 18 Ιουνίου 2002.

(9) Ωστόσο, βραχυπρόθεσμα, ο πρωταρχικός στόχος της Κοινότητας παραμένει η επίτευξη συμφωνίας με τις ΗΠΑ τόσο για την αντιστάθμιση όσο και για τα προϊόντα που αποκλείονται από το μέτρο διασφάλισης. Το Συμβούλιο θα αποφασίσει συνεπώς για την εφαρμογή πρόσθετων δασμών βάσει των αποφάσεων των ΗΠΑ σχετικά με τα οικονομικώς σημαντικά προϊόντα που θα εξαιρεθούν και σχετικά με την υποβολή αποδεκτής προσφοράς περί εμπορικής αντιστάθμισης.

(10) Ο παρών κανονισμός δεν προδικάζει το θέμα της συμβατότητας του μέτρου διασφάλισης που εφαρμόζεται από τις ΗΠΑ με τη συμφωνία του ΠΟΕ. Οπωσδήποτε, ο πρόσθετος δασμός θα πρέπει να εφαρμοστεί πλήρως από τις 20 Μαρτίου 2005 έως ότου οι ΗΠΑ άρουν το μέτρο διασφάλισης. Θα πρέπει, ωστόσο, να εφαρμοστεί αμέσως μετά από μια απόφαση του οργάνου επίλυσης των διαφορών του ΠΟΕ ότι το μέτρο διασφάλισης πού επέβαλαν οι ΗΠΑ είναι ασυμβίβαστο με τη συμφωνία του ΠΟΕ.

(11) Τα προϊόντα για τα οποία έχει εκδοθεί πριν από την ημερομηνία έναρξης της ισχύος του παρόντος κανονισμού άδεια εισαγωγής που προβλέπει απαλλαγή ή μείωση δασμών, δεν υπάγονται σ' αυτούς τους πρόσθετους δασμούς.

(12) Τα προϊόντα για τα οποία υπάρχει απόδειξη ότι έχουν εξαχθεί από τις ΗΠΑ προς την Κοινότητα πριν από την ημερομηνία εφαρμογής των πρόσθετων δασμών, δεν υπάγονται σ' αυτούς τους πρόσθετους δασμούς.

(13) Τα προϊόντα που θίγονται από την αναστολή των παραχωρήσεων θα πρέπει να υπαχθούν στο καθεστώς "μεταποίησης υπό τελωνειακό έλεγχο" μόνο μετά από εξέταση από την επιτροπή τελωνειακού κώδικα.

(14) Η Κοινότητα κοινοποίησε γραπτώς την αναστολή αυτή στο συμβούλιο εμπορευματικών συναλλαγών στις 14 Μαΐου 2002. Το συμβούλιο εμπορευματικών συναλλαγών δεν διαφώνησε σχετικά με την αναστολή αυτή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δασμολογικές παραχωρήσεις που έχουν χορηγηθεί από την Κοινότητα στις ΗΠΑ όσον αφορά τα προϊόντα που αναφέρονται στα παραρτήματα Ι και ΙΙ αναστέλλονται από τις 18 Ιουνίου 2002.

Άρθρο 2

1. Οι δασμοί που εφαρμόζονται στα προϊόντα καταγωγής ΗΠΑ που αναφέρονται στα παραρτήματα Ι και ΙΙ, αυξάνονται με έναν πρόσθετο δασμό ad valorem, 100 %, 30 %, 15 %, 13 % ή 8 %, όπως αναφέρεται στα παραρτήματα.

2. Η εφαρμογή των πρόσθετων δασμών που απαριθμούνται στο παράρτημα Ι θα αποφασισθεί σύμφωνα με τη διαδικασία και τις λεπτομέρειες που αναφέρονται στο άρθρο 3 παράγραφος 2.

3. Οι πρόσθετοι δασμοί που απαριθμούνται στο παράρτημα ΙΙ εφαρμόζονται σύμφωνα με το άρθρο 4.

Άρθρο 3

1. Πριν από τις 19 Ιουλίου 2002, η Επιτροπή θα υποβάλει έκθεση στο Συμβούλιο σχετικά με τη διεξαγωγή των συζητήσεων με τις ΗΠΑ, ιδιαίτερα όσον αφορά το θέμα των εξαιρούμενων προϊόντων και της εμπορικής αντιστάθμισης, μαζί με κάθε αναγκαία πρόταση απόφασης του Συμβουλίου.

2. Το Συμβούλιο, αποφασίζοντας σε κάθε περίπτωση με ειδική πλειοψηφία και προτάσει της Επιτροπής, θα αποφανθεί για την εφαρμογή των πρόσθετων δασμών που απαριθμούνται στο παράρτημα Ι, περιλαμβανομένης της ημερομηνίας έναρξης ισχύος και του οριστικού περιεχομένου του παραρτήματος Ι:

α) έως τις 12 Οκτωβρίου 2002, αν οι ΗΠΑ αποφασίσουν, πριν από τις 19 Ιουλίου 2002, να εξαιρέσουν τα σημαντικά από οικονομική άποψη προϊόντα και αρχίσουν εσωτερική διαδικασία για να προτείνουν αποδεκτή εμπορική αντιστάθμιση·

β) έως την 1η Αυγούστου 2002, αν δεν πληρωθούν τα κριτήρια που αναφέρονται στο στοιχείο α).

3. Οι πρόσθετοι δασμοί που απαριθμούνται στο παράρτημα Ι εφαρμόζονται έως ότου τεθούν σε ισχύ οι πρόσθετοι δασμοί του παραρτήματος ΙΙ.

Άρθρο 4

Οι πρόσθετοι δασμοί που απαριθμούνται στο παράρτημα ΙΙ εφαρμόζονται:

α) από τις 20 Μαρτίου 2005 ή

β) από την πέμπτη ημέρα μετά την ημερομηνία έκδοσης απόφασης από το όργανο επίλυσης των διαφορών του ΠΟΕ στην οποία θα αναφέρεται ότι το μέτρο διασφάλισης που επέβαλαν οι ΗΠΑ είναι ασυμβίβαστο με τη συμφωνία του ΠΟΕ, εφόσον αυτή η ημερομηνία προηγείται. Σ' αυτήν την περίπτωση, η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων ανακοίνωση που προσδιορίζει την ημερομηνία της απόφασης του οργάνου επίλυσης των διαφορών του ΠΟΕ.

Άρθρο 5

Το Συμβούλιο, αποφασίζοντας με ειδική πλειοψηφία προτάσει της Επιτροπής, αποφασίζει για την κατάργηση του παρόντος κανονισμού μόλις αρθεί το μέτρο διασφάλισης των ΗΠΑ.

Άρθρο 6

1. Τα προϊόντα που απαριθμούνται στο παράρτημα Ι, για τα οποία έχει εκδοθεί, πριν από την ημερομηνία έναρξης της ισχύος του παρόντος κανονισμού, άδεια εισαγωγής με απαλλαγή ή μείωση των δασμών, δεν υπάγονται στον πρόσθετο δασμό που αναφέρεται στο παράρτημα Ι.

2. Τα προϊόντα που απαριθμούνται στο παράρτημα Ι, για τα οποία μπορεί να αποδειχθεί ότι είχαν ήδη εξαχθεί προς την Κοινότητα κατά την ημερομηνία εφαρμογής του παρόντος παραρτήματος, και των οποίων ο προορισμός δεν είναι δυνατό να αλλάξει, δεν υπάγονται στον πρόσθετο δασμό που αναφέρεται στο παράρτημα αυτό.

Τα προϊόντα που απαριθμούνται στο παράρτημα ΙΙ αλλά δεν καλύπτονται από το παράρτημα Ι, για τα οποία μπορεί να αποδειχθεί ότι είχαν ήδη εξαχθεί προς την Κοινότητα κατά την ημερομηνία εφαρμογής του παραρτήματος ΙΙ και των οποίων ο προορισμός δεν είναι δυνατό να αλλάξει, δεν υπάγονται στον πρόσθετο δασμό που αναφέρεται στο παράρτημα ΙΙ.

3. Τα προϊόντα που αναφέρονται στα παραρτήματα Ι και ΙΙ μπορούν να υπαχθούν στο καθεστώς "μεταποίησης υπό τελωνειακό έλεγχο" σύμφωνα με το άρθρο 551 παράγραφος 1 πρώτο εδάφιο του κανονισμού (ΕΟΚ) αριθ. 2454/93(1), μόνο μετά από εξέταση των οικονομικών συνθηκών από την επιτροπή τελωνειακού κώδικα, εκτός εάν τα προϊόντα και οι ενέργειες αναφέρονται στο παράρτημα 76 τμήμα Α του εν λόγω κανονισμού.

Άρθρο 7

O παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

Λουξεμβούργο, 13 Ιουνίου 2002.

Για το Συμβούλιο

Ο Πρόεδρος

M. Rajoy Brey

(1) Κανονισμός (ΕΟΚ) αριθ. 2454/93 της Επιτροπής, της 2ας Ιουλίου, 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1)· κανονισμός όπως τροποποιήθηκε τελευταία από τον κανονισμό (ΕΚ) αριθ. 444/2002 (ΕΕ L 88 της 12.3.2002, σ. 11).

ΠΑΡΑΡΤΗΜΑ I

Tα προϊόντα που καλύπτονται από το παρόν παράρτημα καθορίζονται σύμφωνα με την περιγραφή προϊόντων της συνδυασμένης ονοματολογίας(1) για τους κωδικούς ΣΟ που αναφέρονται παρακάτω. Η περιγραφή των προϊόντων στο παρόν παράρτημα έχει μόνο ενημερωτικό χαρακτήρα.

>ΘΕΣΗ ΠΙΝΑΚΑ>

(1) Παράρτημα Ι του κανονισμού (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1)· κανονισμός όπως τροποποιήθηκε τελευταία από τον κανονισμό (ΕΚ) αριθ. 796/2002 της Επιτροπής (ΕΕ L 128 της 15.5.2002, σ. 8).

ΠΑΡΑΡΤΗΜΑ II

Τα προϊόντα που καλύπτονται από το παρόν παράρτημα καθορίζονται σύμφωνα με την περιγραφή προϊόντων της συνδυασμένης ονοματολογίας για τους κωδικούς ΣΟ που αναφέρονται παρακάτω. Η περιγραφή των προϊόντων στο παρόν παράρτημα έχει μόνο ενημερωτικό χαρακτήρα.

>ΘΕΣΗ ΠΙΝΑΚΑ>